FI Euroopan unionin virallinen lehti C 109/12

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

2013/C 109/08

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

MUUTOSHAKEMUS

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

9 ARTIKLASSA TARKOITETTU MUUTOSHAKEMUS

”RASCHERA”

EY-N:o: IT-PDO-0217-0023-31.05.2011

SAN ( X ) SMM ( )

1. Eritelmän kohta (kohdat), jota (joita) muutos koskee

—  Tuotteen nimi — ☒ Tuotteen kuvaus — ☒ Maantieteellinen alue —  Alkuperätodisteet — ☒ Tuotantomenetelmä —  Yhteys maantieteelliseen alkuperään — ☒ Merkinnät —  Kansalliset vaatimukset —  Muuta (täsmennettävä)

2. Muutoksen (muutosten) tyyppi

—  Yhtenäisen asiakirjan tai yhteenvedon muutos — ☒ Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos (muutokset)

3.1 Tuotteen kuvaus

Kuluttajavalistuksen parantamiseksi on poistettu ilmaisu ”semigrasso” (puolirasvainen), koska voimassa olevassa eritelmässä maidon osittainen kuoriminen oli vapaaehtoista; siksi ilmaisu saattaa antaa kuluttajalle väärän käsityksen tuotteen todellisesta luonteesta.

Voimassa olevassa eritelmässä pyöreän Raschera-juuston painoksi ilmoitettiin 7–9 kg ja neliskulmaisen 8–10 kg.

Mitat olivat seuraavat:

— Pyöreä Raschera: halkaisija 35–40 cm, pohja hieman kupera, korkeus 7–9 cm; molemmat mitat voivat vaihdella jossain määrin ylös- tai alaspäin riippuen tuotantoteknisistä olosuhteista.

— Neliskulmainen Raschera: sivujen pituus 40 cm, epätasainen pohja, korkeus 12–15 cm.

Vähimmäispainoa on muutettu siten, että se on pyöreällä juustolla 5 kg ja neliskulmaisella 6 kg. Tästä johtuen pyöreän juuston halkaisijaa ja korkeutta kuvaavat muuttujat ovat 30–40 cm ja 6–9 cm; neliskulmaisen juuston sivujen pituus on vastaavasti 28–40 cm ja korkeus 7–15 cm.

Muutos on tarpeen, jotta voidaan vastata sekä kuluttajien että myyjien vaatimuksiin. He toivovat ensisijaisesti pienempiä paloja, koska kulutus tapahtuu pääasiassa kotitalouksissa, joissa perhekoko on nykyisin pienempi; muutos ei vaikuta tuotteen lopullisiin ominaisuuksiin.

Lisäksi täsmennetään, että mitat ja painot viittaavat arvoihin kypsytyksen alkuvaiheessa, koska juuston kypsyessä pitkään arvot voivat muuttua huomattavasti.

Kuoren osalta on katsottu aiheelliseksi ilmoittaa selkeästi, että se ei ole syötävä, ja tarkemman tiedon antamiseksi kuluttajille ja tuotteen ulkonäön kuvaamiseksi paremmin on täsmennetty, että pinnassa saattaa esiintyä punertavia pilkkuja, joita ei kuitenkaan ole aina havaittavissa.

3.2 Tuotantomenetelmä

Koska voimassa olevassa eritelmässä ei mainita, kuinka suuri osuus karjan ravinnosta on peräisin yksilöidyltä tuotantoalueelta, täsmennetään tuotteen ja alueen välisen yhteyden osoittamiseksi, että ravinnon on oltava pääosin peräisin tuotantoalueelta ja että suurimman osan päivittäisestä ravintoannoksesta on oltava rehua.

Koska on tarpeen ylläpitää tuotteen yhteys yksilöityyn alueeseen myös silloin, kun karjalle on vaikeampi antaa alueella tuotettua tuoretta rehua, ja ottaen huomioon tekninen kehitys, jonka ansiosta rehu voidaan käsitellä niin, että se säilyy pidempään, on katsottu aiheelliseksi lisätä eritelmään mahdollisuus käyttää säilörehua.

Lisäksi selvennetään, että tuotanto ilman yhteyttä maahan ei ole sallittua.

Koska nykyisessä eritelmässä ei mainita, että maidon on oltava raakamaitoa tai lämpökäsiteltyä maitoa, on katsottu aiheelliseksi täsmentää (myös asianmukaisen valvonnan varmistamiseksi), että käytettävä maito voi olla joko raakamaitoa tai lämpökäsiteltyä maitoa. Tätä käytäntöä on myös aina perinteisesti noudatettu Raschera-juuston valmistuksessa.

Maidon mikrobiologisten ominaisuuksien yleinen paraneminen viime vuosina on vähentänyt huomattavasti siinä esiintyvien bakteerien määrää, mikä saattaa joskus aiheuttaa ongelmia juoksettumis- ja kypsytysvaiheessa. Tällaisten ongelmien ratkaisemiseksi eritelmään lisätään mahdollisuus käyttää maitohappokäytteitä ja/tai luonnollisia hapatteita.

Lisäksi juoksetuksen enimmäislämpötilaa on nostettu 30 °C:sta 36 °C:een.

Maitohappokäytteen ja/tai luonnollisten hapatteiden käyttö käymisen käynnistäjänä edistää tuotteelle ominaisten kolojen muodostumista juustomassaan.

Useiden vuosien aikana tehdyissä täsmällisissä tarkastuksissa on todettu, että eräissä tapauksissa maitohappobakteerien kehittymisen edistäminen ja riittävän juoksettumisasteen vaatiman happamuuden saavuttaminen sekä asianmukaisen kypsytyksen varmistaminen edellyttävät korkeampaa juoksetuslämpötilaa.

Lisäksi on katsottu aiheelliseksi täsmentää, että jalostaminen ennen suolausta saa kestää enintään 7 päivää.

Suolaus tapahtuu perinteisesti kuivasuolaamalla tavallisesti kahteen kertaan. On kuitenkin todettu, että mahdollinen käsittely suolavedessä ennen kuivasuolausta edistää kuoren tasaisempaa kehittymistä, jolloin sen ulkonäkö on enemmän kuluttajien ja kauppiaiden mieleen.

3.3 Maantieteellinen alue

Kuluttajavalistuksen parantamiseksi on katsottu aiheelliseksi korostaa tuotteen ja sen pienen alkuperäalueen välistä tiivistä yhteyttä selventämällä valvontaa varten eritelmää ilmoittamalla, että juusto, joka on tuotettu yli 900 metrin korkeudessa merenpinnasta, on ehdottomasti myös kypsytettävä eritelmässä mainittujen kuntien alueella, jotta siitä voidaan käyttää mainintaa ”di Alpeggio” (tuotettu vuoristolaitumella).

3.4 Merkinnät

Markkinoille saatetun Raschera-juuston aitouden ja asianmukaisen tunnistamisen varmistamiseksi on katsottu tarpeelliseksi kiinnittää tuotteen jommankumman tasaisen sivun keskelle vaatimustenmukaisuusmerkki, joka muodostuu paperisesta etiketistä ja polttoleimasta; merkitseminen tapahtuu saatettaessa tuote kulutukseen.

3.5 Muuta

Lisäksi täsmennetään tuotteen myyntiä kulutukseen sekä paloittelua ja esipakkaamista koskevia sääntöjä. Nämä toimet voivat tapahtua myös maantieteellisen tuotantoalueen ulkopuolella.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (3)

”RASCHERA”

EY-N:o: IT-PDO-0217-0023-31.05.2011

SAN ( X ) SMM ( )

1. Nimi

”Raschera”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.3 – Juustot

3.2 Kuvaus 1 kohdassa nimetystä tuotteesta

Kuvaus: Raschera on rasvainen puristettu juusto. Se on valmistettu lehmänmaidosta, johon on mahdollisesti lisätty hieman lampaan- ja/tai vuohenmaitoa.

Lopputuotteella on oltava seuraavat ominaisuudet:

— Muoto: tasapohjainen lieriö tai tasapohjainen neliö.

— Mitat: — Pyöreä Raschera Rotondo: halkaisija 30–40 cm, pohja hieman kupera, korkeus 6–9 cm. — Neliskulmainen Raschera quadrato: sivujen pituus 28–40 cm, epätasainen pohja, korkeus 7–15 cm.

— Paino: — Raschera rotondo: 5–9 kg, — Raschera» quadrato: 6–10 kg.

— Kuori: ohut, harmaa tai punertava, toisinaan kellertävään vivahtava, joustava, sileä ja säännöllinen, pohjassa ja pinnassa joskus punertavia pilkkuja, jotka korostuvat kypsymisen myötä, ei-syötävä.

— Sisuksen rakenne: koko lailla tiivis, joustava, siellä täällä hyvin pieniä epätasaisesti jakautuneita koloja.

— Sisuksen väri: valkoinen tai norsunluun värinen.

— Maku: hienostunut, mieto, tyypillisen aromaattinen ja pidempään kypsytetyssä juustossa hieman pistävä ja voimakkaampi.

— Kuiva-aineen rasvapitoisuus: vähintään 32 %.

Mitat ja painot viittaavat arvoihin kypsytyksen alkuvaiheessa.

Juusto voidaan myydä kokonaisena tai viipaloituna, paloina tai esipakattuna. Paloittelu ja esipakkaaminen voivat tapahtua myös maantieteellisen tuotantoalueen ulkopuolella.

3.3 Raaka-aineet (ainoastaan jalostetut tuotteet)

Lehmänmaito, johon on mahdollisesti lisätty hieman lampaan- ja/tai vuohenmaitoa, suola ja nestemäinen juoksete.

Maito on peräisin yksilöidyllä maantieteellisellä alueella kasvatetuista eläimistä.

Tuotanto ilman yhteyttä maahan ei ole sallittua.

3.4 Rehu (ainoastaan eläinperäiset tuotteet)

Nautakarjan ja mahdollisesti lampaiden ja/tai vuohien ravinto koostuu pääosin viher- tai säilörehusta tai kuivatusta rehusta, joka on saatu niityiltä, laitumilta ja sekalaitumilta tai monilajisilta niityiltä korjatusta heinästä; suurin osa rehusta on peräisin yksilöidyltä maantieteelliseltä alueelta.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Raschera-juuston valmistukseen käytettävän maidon tuotantoon tarkoitettujen lypsykarjatilojen on sijaittava yksilöidyllä maantieteellisellä alueella.

Maidon tuotannon ja jalostamisen on tapahduttava yksilöidyllä maantieteellisellä alueella.

Kahdesta tai useammasta päivittäisestä lypsystä saadulle maidolle voidaan tehdä hygieniaa parantava lämpökäsittely ja siihen voidaan mahdollisesti lisätä maitohappokäytteitä ja/tai luonnollisia hapatteita sekä nestemäistä juoksetetta; juoksetuslämpötila on 27–36 °C.

Juusto on valmistettava käyttäen teknologiaa, joka mahdollistaa enintään 7 päivää kestävän jalostamisen; massa on puristettava asianmukaisesti joko lieriön muotoisiin tai neliskulmaisiin muotteihin.

Sen jälkeen näin saadut juustot kuivasuolataan (yleensä kaksi kertaa); ennen kuivasuolausta on mahdollista käsitellä juustot suolavedessä. Kypsytysaika on vähintään yksi kuukausi.

3.6 Viipalointia, raastamista, pakkaamista jne. koskevat erityiset säännöt

—

3.7 Merkintöjä koskevat erityiset säännöt

Vaatimustenmukaisuusmerkki muodostuu paperisesta etiketistä, jonka halkaisija on 25 cm, kun on kyse pyöreästä juustosta, ja sivun pituus 25 cm, kun on kyse neliskulmaisesta juustosta. Etiketin pohjaväri on vihreä tavanomaisilla juustoilla ja keltainen vuoristolaitumella tuotetuilla (d’Alpeggio) juustoilla. Lisäksi tehdään polttoleima. Merkinnät tehdään tuotteen jommankumman tasaisen sivun keskelle saatettaessa tuote kulutukseen. Ainoastaan näin merkityt ja etiketillä varustetut juustot voidaan saattaa markkinoille suojatulla alkuperänimityksellä ”Raschera”.

Etiketin kiinnittämiseen sallitaan elintarvikeliiman käyttö.

SAN-juuston ”Raschera” tunnus muodostuu tyylitellystä R-kirjaimesta; sen sisälle lisätään a-kirjain, kun on kyseessä vuoristolaitumella tuotettu Raschera d’Alpeggio.

Nämä tunnukset tehdään polttoleimasimille tarkoitetuille messinkilevyille. Ne käsittävät varsinaisen tunnuksen sekä R-kirjaimen alapuolelle merkityn juustolan tai kypsyttäjän kolminumeroisen tunnistenumeron. Sama tunnus (ilman tunnistenumeroa) merkitään myös paperisiin etiketteihin, ja se on oltava myös paloiksi leikattujen tuotteiden myyntiluvissa.

4. Maantieteellisen alueen tarkka rajaus

Tuotanto- ja kypsytysalue käsittää Cuneon maakunnan alueen kokonaisuudessaan.

Pyöreä tai neliskulmainen Raschera-juusto, joka on tuotettu ja kypsytetty yli 900 metrin korkeudessa merenpinnasta seuraavien kuntien alueella:

— Frabosa Soprana, Frabosa Sottana, Garessio (Valcasotton alue), Magliano Alpi (Ormean kuntaan rajoittuva osa), Montaldo Mondovì, Ormea, Pamparato, Roburent, Roccaforte Mondovì

valmistetaan samaa alkuperää olevasta maidosta, ja siihen voidaan lisätä maininta ”di Alpeggio” (tuotettu vuoristolaitumella).

5. Yhteys maantieteelliseen alueeseen

5.1 Maantieteellisen alueen erityisyys

Merialppien laidunmaiden maantieteellinen sijainti Ligurianmeren ja Po-joen tasangon välissä saa aikaan suhteellisen sateisen ilmaston. Sen lisäksi meren läheisyydestä johtuvat leudommat lämpötilat vaikuttavat näiden laidunten runsaslajiseen kasvillisuuteen, minkä vuoksi ne ovat kasvitieteellisesti erittäin mielenkiintoisia (yli sata kotoperäistä kasvilajia). Lajien runsaus ja monipuolisuus vaikuttavat myös siellä laiduntavista eläimistä saadun maidon ominaisuuksiin, joissa tuntuvat yksinomaan tälle alueelle tyypilliset maku- ja aromivivahteet. Myös vuorten juurella sijaitsevilla kukkuloilla ja läheisellä Cuneon tasangolla tuntuu merellinen vaikutus, joka yhdessä alluviaalisen tasangon maaperäolosuhteiden kanssa saa aikaan sen, että maa on pehmeää ja luontaisesti erittäin viljavaa. Sen ansiosta alueella tuotettu ruoho ja heinä on hyvälaatuista ja sisältää runsaasti ravinteita. Selvästi välimerelliselle ilmastolle tyypillinen auringonpaiste sekä meren vaikutuksen lieventämät mannerilmastolle ominaiset lämpötilanvaihtelut saavat aikaan sen, että myös karjankasvatukseen käytetyn säilörehun ja viljan ravintoarvo on korkea, mikä soveltuu erinomaisesti juuston valmistukseen käytettävän korkealaatuisen maidon tuotantoon. Cuneon maakunnalle tyypillisiä tekijöitä ovat aina olleet edellä mainitut maaperä- ja ilmasto-olosuhteet, ympäri aluetta sijaitsevien monien pienten ja keskisuurten meijereiden juustomestareiden perinteisesti tunnustettu osaaminen sekä Raschera-juuston kaltaisten perinteisten tuotteiden kysyntä ja tunnettuus kuluttajien keskuudessa.

5.2 Tuotteen erityisyys

Raschera-juuston erityispiirteitä ovat ohut ja joustava, keltainen tai kellertävän harmaa kuori, joka toisinaan saattaa etenkin d’Alpeggio-tyyppisissä vuoristolaitumilla tuotetuissa juustoissa muuttua erityisen mikrobikasvuston vaikutuksesta punertavaksi, sisuksen suhteellisen kiinteä ja joustava rakenne, jossa esiintyy siellä täällä epäsäännöllisiä pieniä koloja, sekä hienostuneen mieto tyypillisesti aromaattinen maku (etenkin d’Alpeggio-tyyppisissä vuoristolaitumilla tuotetuissa juustoissa siinä tuntuvat vuoriston ruohon vivahteet), joka muuttuu hieman pistäväksi ja voimakkaammaksi kypsytyksen kestäessä pidempään. Lisäksi on mainittava neliskulmainen muoto, joka on syrjäyttämässä lieriön (viimeksi mainitun osuus kokonaistuotannosta on enää alle 3 %) ja jonka ansiosta kuluttajat tunnistavat tuotteen välittömästi.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Juuston erityisominaisuudet johtuvat yksinomaan Cuneon maakunnan alueelta kerätyn maidon erinomaisesta laadusta, paikallisesta jalostustekniikasta sekä kypsytyksestä luonnollisissa varastoissa tai ilmastoiduissa tiloissa, joiden kosteus- ja lämpötilaolosuhteet vastaavat täsmälleen olosuhteita luonnonluolissa; nämä tekijät vaikuttavat oleellisesti lopputuotteen laatuun.

Juuston maku johtuu maidon korkeasta laadusta. Raschera-juuston tuotantoon käytetyssä maidossa tuntuu alueen rikas kasvimaailma, jossa esiintyy myös useita kotoperäisiä lajeja. Niiden aromit siirtyvät maitoon karjan nauttiman ravinnon kautta.

Jalostusmenetelmiin liittyvät ominaisuudet ovat sidoksissa paikallisiin inhimillisiin tekijöihin. Niitä ovat nestemäisen eläinperäisen juoksetteen perinteinen käyttö maidon saostamiseen ja juustomestareiden vakiintunut taito jalostaa ja leikata juustomassa, joka sekoitetaan huolellisesti ja rikotaan maissinjyvän kokoisiksi rakeiksi. Tämän vaiheen moitteeton toteuttaminen vaikuttaa myöhemmän kypsytyksen aikana juuston joustavan rakenteen ja siinä olevien kolojen muodostumiseen.

Kypsytys tapahtuu luonnollisissa varastoissa tai ilmastoiduissa tiloissa, joiden kosteus- ja lämpötilaolosuhteet vastaavat täsmälleen olosuhteita luonnonluolissa. Nämä olosuhteet vaikuttavat merkittävästi mikrobikasvuston kehittymiseen juuston kuoreen ja ohuen kuoren joustavaan rakenteeseen.

Yli vuosisadan jatkunut Mondovìn alueen laidunten tyypillisen meijerituotteen, Raschera-juuston, tuotanto on levinnyt sittemmin myös läheiselle Cuneon tasangolle, kun karja siirrettiin usein epäsuotuisana vuodenaikana tasangolle, jolla se saattoi syödä paikan päällä tuotettua heinää. Tuotannon merkitys onkin sellainen, että kun erityisesti maaseudulla halutaan viitata erityisen korkealaatuiseen juustoon, käytetään perinteisesti ilmaisua ”raschera”.

Tämän perusteella Raschera-juusto on pidetty herkku sekä Piemontessa että muualla Pohjois-Italiassa, ja arvostetulla tuotteella on ympärivuotiset markkinat.

Eritelmän julkaisutiedot

(Asetuksen (EY) N:o 510/2006 (4) 5 artiklan 7 kohta)

Italian hallitus on aloittanut kansallisen vastaväitemenettelyn julkaisemalla 30 päivänä marraskuuta 2010Italian tasavallan virallisen lehden numerossa 280 ehdotuksen suojatun alkuperänimityksen ”Raschera” eritelmän muuttamiseksi.

Eritelmän täydellinen teksti on saatavissa internetosoitteessa

http://www.politicheagricole.it/flex/cm/pages/ServeBLOB.php/L/IT/IDPagina/3335

tai menemällä suoraan maatalous-, elintarvike- ja metsätalousministeriön kotisivulle (http://www.politicheagricole.it), valitsemalla ensin ”Qualità e sicurezza” (ylhäällä oikealla) ja sen jälkeen ”Disciplinari di Produzione all’esame dell’UE.”

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Korvattu asetuksella (EU) N:o 1151/2012.

(4) Katso alaviite 3.